Jokapoika

Vuokko Nurmesniemi (1930-) Vuokko Nurmesniemi (omaa sukua Eskelinen) syntyi vuonna 1930 Helsingissä, missä hän myös kävi koulua. Sota-aikana, josta hän vietti osan pikkuserkkunsa kanssa maalla, luonto ja maaseutu tulivat Nurmesniemelle erityisen läheisiksi. Hänen äitinsä oli taitava käsitöiden tekijä, ja käytännönläheinen ihminen. Äitinsä kuoleman myötä, 14-vuotias Vuokko itsenäistyi nopeasti. Murrosiässä hänessä heräsi kiinnostus käsin tekemiseen ja 15-vuotiaana hän jo hakeutuikin Arabian tehtaaseen kesäharjoittelijaksi. Taide vei voiton koulun käynnistä, mikä johti koulun keskeyttämiseen ja pyrkimisen Taideteollisuuskeskuskouluun. Vuonna 1947 Nurmesniemi aloitti opiskelun keramiikkaosastolla, johon hän emmittyään tekstiilin ja keramiikan välillä päätyi. (Designmuseo 2007, 8.) Nurmesniemen keraamikon ura ei kauan kestänyt, mutta on siitä huolimatta tärkeä vaihe hänen elämässään. Tuona opiskeluaikana hän sai useita tärkeitä vaikuttajia opettajistaan ja läheisiä ystäviä opiskelutovereistaan. Taideteollisuuskeskuskoulun oppilaiden joukosta löytyi myös Nurmesniemen elämänkumppani, sisustusarkkitehti Antti Nurmesniemi. (Designmuseo 2007, 10.)Yhdessä aviomiehensä Antti Nurmesniemen kanssa Vuokko Nurmesniemi kuuluu sankarimuotoilijoiden joukkoon, joka muodostuu pian maailmansodan jälkeen aktiiviuransa aloittaneista nuorista. Sankarimuotoilijat olivat 50- ja 60-luvuilla tekemässä suomalaista muotoilua tutuksi maailmalla ja kotimaassa heistä tuli myös nopeasti juhlittuja sankareita ja julkisuuden henkilöitä. (Designmuseo 2007, 7.) Vuonna 1953 Nurmesniemi aloitti Marimekolla vaate- ja sisustuskankaiden suunnittelijana (Marimekko n.d.). Toimeksiantona Nurmesniemellä oli suunnitella modernismin hengen mukaisia kankaita, ja hänen ensimmäiset kangasmallinsa olivatkin aivan toisenlaisia mihin alalla oli aikaisemmin totuttu. Kankaiden lisäksi Marimekko tarvitsi myös vaatteiden suunnittelijaa, ja Nurmesniemi osoittautui kyvykkääksi tälläkin saralla. (Designmuseo 2007, 10-11). Nurmesniemellä oli ratkaiseva vaikutus Marimekon omaperäisen vaatelinjan muodostumisessa sekä teollisen tuotannon kehittämisessä. Nurmesniemi työskenteli Marimekossa vuoteen 1960 saakka. (Marimekko n.d..) Vuonna 1964 Nurmesniemi perusti oman nimikkoyrityksensä, Vuokko Oy:n. Hän jatkoi edelleen oppimaansa tapaa työskennellä ja suunnitteli sekä kankaat että vaatemallistot itse. Hänen kankaidensa mallit muuttuivat yhä yksinkertaisemmiksi ja graafisemmiksi ja mallien pelkistäminen vietiin äärimmäisyyksiin. (Designmuseo 2007, 14.) Nurmesniemi on yksi ensimmäisistä vaatesuunnittelijoista, joka hylkäsi hankalat laskostukset, muotoillut drapeeraukset, napit, vuorit ja toppaukset naisten vaatteissa. Vetoketjut, kuminauhat ja nepparit ottivat edellä mainittujen paikan ja loivat uudenlaista estetiikkaa mekkoihin ja leninkeihin. Yksinkertaisten, vähän leikkauksia sisältävien perusvaatteiden lisäksi Nurmesniemi suunnitteli myös uniikkeja vaatekappaleita, jotka sisälsivät drapeerausta, vaativia leikkauksia ja ominaisuuksia kankaalta itseltään. Lukuisat kansainväliset palkinnot osoittavat, että Nurmesniemen erityinen laadukkuus huomioitiin kaikkialla. (Veinola 1999.) Piccolo-kangas (1953) Epätasainen, kolmivärinen Piccoloraita syntyi ikään kuin vahingossa Nurmesniemen kokeiluista (Lehtinen 2006). Piccolo-kankaan väriraidat painettiin alun perin osittain toistensa päälle, jolloin painossa keskelle syntyi uusi, kolmas väriraita (Designmuseo 2007, 39). Piccolo-kankaaseen on suunniteltu vuosien saatossa kaiken kaikkiaan yli 1000 värivariaatiota, joista yli 400 Nurmesniemi teki Marimekko-aikoinaan (Lehtinen 2006). Nurmesniemen väriyhdistelmiä pidettiin omaperäisinä ja rohkeina. Päällekkäin painettavien kuvioiden kohdalla pelkkä spontaani väriaisti ei riittänyt, vaan tieto värien sekoittumisestakin oli tarpeen. (Designmuseo 2007 31.) Piccolo-kuosista on tehty Jokapoika-paidan lisäksi erilaisia tuotteita jo vuosikymmenten ajan. Nurmesniemi teki kankaasta aikoinaan kapeamman naistenpaidan, niin hihattomana kuin pitkähihaisenakin. Monet Marimekon nuoremmasta suunnittelijasukupolvesta käyttivät Piccolo-kuosia kevään 2006 mallistoissaan – osa tahattomasti, osa Jokapoika-paidan juhlavuoden kunniaksi. Kuosia on nähty niin silkkisolmioissa, lastenvaatteissa ja sporttisissa asuissa kuin laukuissa, sateenvarjoissa ja puukengissäkin. (Lehtinen 2006.)  Jokapoika-paita (1956) Vuokko Nurmesniemi suunnitteli Jokapoika-paidan vuonna 1956. Paita sai alkunsa Nurmesniemen halusta tehdä vaate miehille Marimekon kankaita käyttäen. Ensimmäiset Jokapoika-paidat tehtiin Nurmesniemen edesmenneelle muotoilijamiehelle Antti Nurmesniemelle sekä muotoilijalegenda Tapio Wirkkalalle. Nurmesniemen mukaan hänelle oli alusta alkaen selvää, että miesten Jokapoika-paita tehtäisiin nimenomaan Piccolo-kankaasta. (Lehtinen 2006.) 1950-luvun älykköpiireistä Jokapoika levisi koko kansan suosioon. Paidan erilaiset väritykset ja väljä malli sopivat ajan henkeen, peltinapit toivat vaatteeseen sopivasti rentoutta. Jokapoika-paidan käyttäjäikäryhmän sanotaan kattavan kaikki nollasta sataan. (Lehtinen 2006.) Klassinen miesten paita on ollut Marimekon tuotannossa yli 50-vuotta, eikä loppua näy. Jokapoika on Marimekon vanhin tuotannossa ollut tuote, joka myy hyvin niin Suomessa kuin ulkomaillakin. Toimiva klassikkotuote elää vuodesta ja vuosikymmenestä toiseen, ja huolimatta Jokapoikaan vuosikymmenten saatossa tehdyistä pienistä teknisistä parannuksista, Jokapoika pysyy jatkossakin miesten paitana. (Lehtinen 2006.) Oma suhtautumiseni Marimekon Jokapoika-paitaan on hieman ristiriitainen. Pidän paidan yksinkertaisuudesta, ja mielestäni Piccolo-kuosi on erittäin kaunis vapaasti vedetyn raidan tuoman rentouden ansiosta. Itse miellän Jokapoika-paidan hieman boheemin miehen vaatteeksi. Jostain syystä en näe Jokapoikaa kovin tyylikkäänä, vaikka kenties oikealla väriyhdistelmällä ja tyylikkäästi yhdisteltynä, voi Jokapojastakin saada oikein asiallisen asukokonaisuuden. Osittain tähän voi vaikuttaa mieleeni painunut muistikuva eräästä lukion luokkatoveristani – boheemista, nutturapäisestä pojasta, joka löydettyään kirpputorilta vaaleanpuna-keltaraidallisen Jokapoika-paidan, ei siitä hetkeen luopunut. Kuva: Designmuseo, 2007.Vuokko. Vuokko Nurmesniemi – pukuja ja kankaita.

LÄHTEET Designmuseo, 2007.Vuokko. Vuokko Nurmesniemi – pukuja ja kankaita. Art Print: Helsinki.

Lehtinen, H., 2006. Jokapoika ja Piccolo – ikuiset kalaasikot. Artikkeli FashionFinland.com -sivustolla. Http://www.fashionfinland.com, Ilmiöt, Jokapoika ja Piccolo – ikuiset klassikot. Marimekko, n.d.. Yritysinfoa yrityksen Internet-sivustolla. Http://marimekko.fi, Marimekko-konserni, Historia. Veinola, A., 1999. Modern Fashion Design in Finland. Kappale Visions of Modern Finnish Design –kirjassa. Toimittanut Stenros A. Otava: Keuruu.